b'\n_START_ARTICLE_\nLiudvikas XIV\n_START_SECTION_\nBiografija\n_START_PARAGRAPH_\nBuvo labai permainingo b\xc5\xabdo, puldavo \xc4\xaf kra\xc5\xa1tutinumus. I\xc5\xa1 prad\xc5\xbei\xc5\xb3 t\xc4\x97vas laik\xc4\x97 vald\xc5\xbei\xc4\x85 savo rankose tvirtai, bet greitai jos neteko._NEWLINE_Paauglyst\xc4\x97je buvo apleistas, nes D\xc5\xbe. Mazarinis steng\xc4\x97si palikti j\xc4\xaf nemok\xc5\xa1\xc4\x85, kad pats b\xc5\xabt\xc5\xb3 jam reikalingas. Tod\xc4\x97l tikrasis Liudviko XIV valdymas prasid\xc4\x97jo tik ministrui mirus. Nepakankamas i\xc5\xa1silavinimas nepakenk\xc4\x97 Liudviko XIV proto vystymuisi. Liudvikas XIV buvo toks pat protingas kaip bet kuris kitas._NEWLINE_Nors i\xc5\xa1 prigimties buvo labai \xc5\xabmaus b\xc5\xabdo, bet i\xc5\xa1moko save valdyti ir labai retai pasiduodavo pyk\xc4\x8diui. Ta\xc4\x8diau svarbiausia Liudviko XIV yda buvo i\xc5\xa1didumas. Vos tik Mazariniui numirus, laik\xc4\x97 save pusdieviu, o netrukus\xc2\xa0\xe2\x80\x93 dievybe. Jo emblema buvo saul\xc4\x97, o \xc5\xa1\xc5\xabkiai\xc2\xa0\xe2\x80\x93 \xe2\x80\x9eNec pluribus impar\xe2\x80\x9c ir \xe2\x80\x9eVires acquiriteundo\xe2\x80\x9c. Labai greitai dvaras pasteb\xc4\x97jo \xc5\xa1i\xc4\x85 karaliaus silpnyb\xc4\x99\xc2\xa0\xe2\x80\x93 garb\xc4\x97s tro\xc5\xa1kim\xc4\x85, tod\xc4\x97l ministrai, generolai, meilu\xc5\xbe\xc4\x97s ir dvaro tarnai vienas per kit\xc4\x85 \xc4\x97m\xc4\x97 j\xc4\xaf liaupsinti, o paskui \xc4\x97m\xc4\x97 pataikauti. Pataikavimas tapo nei\xc5\xa1vengiamu karaliaus gyvenimo elementu._NEWLINE_Liudviko XIV protas koncentruodavosi \xc4\xaf smulkmenas, jis laik\xc4\x97 save did\xc5\xbeiu administratoriumi, net pats \xc4\x97m\xc4\x97si armijos apginklavimo, aprangos ir kareivi\xc5\xb3 apmokymo. Did\xc5\xbeiausias malonumas karaliui buvo mokyti senus generolus, tod\xc4\x97l tie, kurie susitaikydavo su ta mintimi, jog karalius juos moko to, ko jie ne\xc5\xbeino, gal\xc4\x97jo b\xc5\xabti tikri, kad jo didenybei \xc4\xaftiks.\n_START_SECTION_\nPolitika\n_START_PARAGRAPH_\nDaug kart\xc5\xb3 kariavo d\xc4\x97l Pranc\xc5\xabzijos hegemonijos Europoje; po kar\xc5\xb3 su Ispanija (1667\xe2\x80\x931668\xc2\xa0m.) ir Nyderlandais (1672\xe2\x80\x931678\xc2\xa0m.) \xc4\xafgijo nauj\xc5\xb3 \xc5\xbeemi\xc5\xb3. Kovodamas su Ispanija ir Austrija, r\xc4\x97m\xc4\x97 \xc5\xa0vedij\xc4\x85, Pr\xc5\xabsij\xc4\x85, steng\xc4\x97si \xc4\xaftvirtinti savo \xc4\xaftak\xc4\x85 Abiej\xc5\xb3 Taut\xc5\xb3 Respublikoje (pranc\xc5\xabzams palanki\xc5\xb3 bajor\xc5\xb3 grupei \xc4\x8dia vadovavo Lietuvos Did\xc5\xbeiosios Kunigaik\xc5\xa1tyst\xc4\x97s kancleris K. Pacas). 1666\xc2\xa0m. sudar\xc4\x97 slapt\xc4\x85 sutart\xc4\xaf su Abiej\xc5\xb3 Taut\xc5\xb3 Respublikos karaliumi Jonu Kazimieru, pagal kuri\xc4\x85 Respublikos valdovu tur\xc4\x97jo tapti Pranc\xc5\xabzijos kandidatas._NEWLINE_1682\xc2\xa0m. Liudviko XIV su\xc5\xa1auktas Pranc\xc5\xabzijos ba\xc5\xbenytinis susirinkimas pri\xc4\x97m\xc4\x97 deklaracij\xc4\x85, kuri \xc4\xaftvirtino galikonyb\xc4\x99 (paskelbta, kad karalius nepriklausomas nuo Popie\xc5\xbeiaus, o Popie\xc5\xbeiaus vald\xc5\xbeia Pranc\xc5\xabzijoje apribojama)._NEWLINE_1685\xc2\xa0m. at\xc5\xa1aukus Nanto edikt\xc4\x85, kuriuo Henrikas IV Pranc\xc5\xabzijos hugenotams buvo suteik\xc4\x99s tik\xc4\x97jimo laisv\xc4\x99 ir politines teises, jie v\xc4\x97l prad\xc4\x97ti persekioti.'